Anne Borg (fysiker)

Anne Borg (født 27. september 1958 i Drammen, oppvokst i Hønefoss) er en norsk fysiker. Hun var rektor ved Norges teknisk-naturvitenskapelige universitet (NTNU) fra 2019 til 2023.  

Borg er professor i material- og faststoff-fysikk ved NTNU, var dekan ved Fakultet for naturvitenskap og teknologi/ Fakultet for naturvitenskap samme sted 2013–2017 og ble prorektor for utdanning i 2017. 

Hun ble ansatt som rektor ved NTNU 13. desember 2019, etter å ha vært konstituert rektor siden 21. august 2019. 

 Utdannelse og karriere 
Hun ble utdannet sivilingeniør i teknisk fysikk ved Norges tekniske høgskole (NTH) i 1982, og ble dr.ing. i fysikk samme sted i 1988 med avhandlingen Infrared spectroscopy for studies of molecular vibrations at surfaces : construction and testing of a wavelength modulation infrared spectrometer.

Etter å ha fullført doktorgraden var hun postdoktor ved Stanford Synchotron Radiation Laboratory ved Stanford University i 14 måneder i 1988–1989. I perioden 1989–1998 hadde hun ulike forskerstillinger ved NTH, SINTEF og NTNU.

Borgs forskningsområder er overflate- og materialfysikk, «scanning probe»-mikroskopi, fotoelektronspektroskopi og tetthetsfunksjonalteori. Ifølge Google Scholar (pr. april 2023) er hennes faglige arbeid sitert rundt 3 000 ganger i vitenskapelig litteratur.

Siden 1998 har hun vært professor i material- og faststoff-fysikk ved Institutt for fysikk ved NTNU. I perioden 1998–1999 var hun gjesteforsker ved Lawrence Berkeley National Laboratory i California. 

Borg har vært sentral i Norge i utvikling av forskning på synkrotonlys, dels i samarbeid med det svenske forskningslaboratoriet MAX-lab, og hun var medlem i MAX-labs styre i perioden 2006–2009. Hun er (per 2020) leder for Scientific Advisory Committee (SAC) ved det nåværende MAX IV-laboratoriet.

 Dekan og rektor ved NTNU 
Hun var prodekan for utdanning ved Fakultet for naturvitenskap og teknologi i perioden 2005–2013, og dekan ved samme fakultet fra 2013. NTNUs fusjon med høyskolene i Sør-Trøndelag, Gjøvik og Ålesund trådte i kraft 1. januar 2016. Da ble fakultetsstrukturen endret, og Borg fortsatte som dekan ved Fakultet for naturvitenskap til hun tiltrådte som prorektor for utdanning 1. august 2017. Hun ble ansatt som rektor ved NTNU 13. desember 2019, etter å ha vært konstituert rektor siden 21. august 2019.

Da hun var rektor i 2023 publiserte hun et leserinnlegg i Dagens Næringsliv, der hun kritiserte to av NTNUs egne forskere for å ha «en retorikk og en diskusjonsform jeg ikke kan stå inne for». Senere mediedekning i universitetsavisen Khrono viste utstrakt kontakt mellom Borg, NHOs leder Anniken Hauglie og en direktør ved Norsk Industri i forkant av innsendingen av avisinnlegget. Borg beklaget i Universitetsavisa få dager senere at hun hadde kritisert forskernes ordvalg, samtidig som hun understreket at NTNUs forskere hadde full ytrings- og forskningsfrihet. Hennes intensjon hadde vært å sørge for et godt debattklima i kontroversielle saker, hevdet Borg. 15. desember 2023 meddelte hun universitetsstyret, i et ekstraordinært møte, at hun gikk av som rektor med umiddelbar virkning.

 Publikasjoner 

 Medlemskap, verv og heder 
 Medlem, Norsk Fysisk Selskap (NFS), president, 2004–2007
 Medlem, Norges Tekniske Vitenskapsakademi (NTVA), styremedlem, 2005–2006
 Medlem, IUPAP Working Group on Women in Physics, 2004–2011
 Styremedlem, MAX-lab, Lund, Sverige, 2006–2010
 Styremedlem, UNINETT Sigma2, 2015–2017
 Styremedlem, Abelstyret, 2010– 
 Styremedlem, Det Kongelige Norske Videnskabers Selskab (DKNVS), 2016– 
 Styremedlem, Studentsamskipnaden i Gjøvik, Ålesund og Trondheim (Sit), 2017–
 Leder for Scientific Advisory Committee (SAC) ved MAX IV, 2017–
Æresdoktor ved Lunds universitet, Naturvetenskapliga fakulteten, 2018– 
Æresmedlem av Studentersamfundet i Trondhjem, utnevnt 17. mai 2021

 Referanser og noter 
 (ikke fulltekst)

MAX IV-laboratoriet (før 2011: MAX-lab) er et svensk nasjonalt laboratorium for akselerasjonsfysikk og forskning ved hjelp av synkrotonlys. 

 Kilder 

 Borgs profilside, NTNU (Besøkt 23. mars 2017)

 Eksterne lenker 


Kategori:Norske fysikkprofessorer
Kategori:Professorer ved NTNU
Kategori:Medlemmer av Norges Tekniske Vitenskapsakademi
Kategori:Medlemmer av Det Norske Videnskaps-Akademi
Kategori:Rektorer ved NTNU
Kategori:Personer fra Drammen kommune